
	Διάλεξη του Αναπληρωτή Καθηγητή

Αιγαιακής και Κυπριακής Αρχαιολογίας 

του Πανεπιστημίου της Σιένα δρος Luca Bombardieri
Making sense of place:

Negotiation, cohesion and spaces of social competition

at Middle Bronze Age Erimi, Cyprus

--
Κατανοώντας τον τόπο:

Διαπραγμάτευση, συνοχή και χώροι κοινωνικού ανταγωνισμού στην Ερήμη της Κύπρου κατά τη Μέση Εποχή του Χαλκού

στο Σπίτι της Κύπρου

Με τη διάλεξη του Αναπληρωτή Καθηγητή Αιγαιακής και Κυπριακής Αρχαιολογίας του Πανεπιστημίου της Σιένα δρος Luca Bombardieri, με θέμα «Making sense of place:  Negotiation, cohesion and spaces of social competition at Middle Bronze Age Erimi, Cyprus» / «Κατανοώντας τον τόπο: Διαπραγμάτευση, συνοχή και χώροι κοινωνικού ανταγωνισμού στην Ερήμη της Κύπρου κατά τη Μέση Εποχή του Χαλκού», συνεχίστηκε, την Πέμπτη 4 Μαΐου 2023, στο Σπίτι της Κύπρου στην Αθήνα, ο δεύτερος κύκλος της σειράς διαλέξεων «Η αρχαιολογία της Κύπρου».
Η σειρά συνδιοργανώνεται από το Σπίτι της Κύπρου και το Εργαστήριο Αρχαιολογίας και Ιστορίας της Τέχνης του Τμήματος Ιστορίας και Αρχαιολογίας ΕΚΠΑ και ο δεύτερος κύκλος της πραγματοποιείται με τη στήριξη του Υφυπουργείου Πολιτισμού της Κυπριακής Δημοκρατίας, του Ιδρύματος Α.Γ. Λεβέντη και της Επιτροπής του Πανεπιστημίου Αθηνών για την Κύπρο. Ο προγραμματισμός των διαλέξεων συνδέεται με τη διδασκαλία του μαθήματος της Κυπριακής Αρχαιολογίας, ως επιλεγόμενου σεμιναριακού μαθήματος του Τομέα Αρχαιολογίας και Ιστορίας της Τέχνης, το οποίο εξετάζει τον πολιτισμό της Κύπρου από τις απαρχές της Προϊστορίας έως και το τέλος της Εποχής του Χαλκού, οι διαλέξεις, όμως, δεν απευθύνονται αποκλειστικά σε φοιτητές, καθώς είναι ανοικτές στο ευρύτερο κοινό.

Τον διακεκριμένο ομιλητή προλόγισε ο Διευθυντής του Εργαστηρίου Αρχαιολογίας και Ιστορίας της Τέχνης, Αναπληρωτής Καθηγητής Προϊστορικού Αιγαίου ΕΚΠΑ κ. Γιώργος Βαβουρανάκης.

Όπως επεσήμανε ο Αναπληρωτής Καθηγητής δρ Luca Bombardieri: «Η αρχαιολογική συζήτηση για την Εποχή του Χαλκού στη Μεσόγειο έχει εστιάσει σε αντιθετικές έννοιες σχετικά με τη χωρικότητα, την εδαφικότητα και τη γενικότερη αίσθηση ότι ο χώρος και ο τόπος, όπως επίσης η φύση και ο πολιτισμός αλληλοσυγκροτούνται. Είναι γενικά αποδεκτό ότι κατά τη Μέση Εποχή του Χαλκού (περ. 2000-1650 π.Χ.), ένα κοινωνικο-οικονομικό σύστημα που υπερέβαινε το επίπεδο του νοικοκυριού καταγράφηκε στην Ερήμη, στην κοιλάδα του Κούρη. Το σύστημα αυτό, το οποίο χαρακτηρίσθηκε από την παρουσία εργασιακής εξειδίκευσης, υποστήριξε την ανάδυση μίας σύνθετης, διαβαθμισμένης κοινωνίας. Η συνύπαρξη διαφορετικών χώρων με επιμέρους χρήσεις, μεταξύ άλλων ενός συγκροτήματος εργαστηριακής παραγωγής, ενός ιερού, μίας συνοικίας κατοίκησης η οποία περιβαλλόταν από τείχος που την απέκοπτε από την εκτός των τειχών περιοχή ταφών, καθιστά την Ερήμη περίπτωση μελέτης για την ανάλυση της προδρομικής περιόδου της αστικοποίησης στην Κύπρο. Η υψηλή ιδεολογική σημασία που απέδωσε η κοινότητα αυτή στην παραγωγή υφασμάτων αντανακλάται στις συνεχείς απόπειρες να περιφυλάξει το εργαστηριακό συγκρότημα και να οικοδομήσει κοινοτικούς χώρους, ταυτότητες και ρόλους. Στην Ερήμη, επομένως, εργασία και εμπόριο, σε μία συνεχώς αυξανόμενη κλίμακα, αποτέλεσαν όχι μόνο την ώθηση προς μία οικονομική ανάπτυξη σε μία κοινή επιχείρηση, αλλά και τη συγκολλητική ισχύ η οποία συνείχε τα μέλη της κοινότητας καθώς και ένα στίβο κοινωνικού ανταγωνισμού».

Η διάλεξη θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:

 Ο Luca Bombardieri είναι Αναπληρωτής Καθηγητής Αιγαιακής και Κυπριακής Αρχαιολογίας στο Πανεπιστήμιο της Σιένα, έχοντας υπηρετήσει ως Λέκτορας και Επίκουρος Καθηγητής Αιγαιακής Προϊστορίας και Αρχαιολογίας της Εγγύς Ανατολής στα Πανεπιστήμια της Φλωρεντίας και του Τορίνο, στην Ιταλία. Έλαβε το ΜΑ και τη διδακτορική του διατριβή στην Αρχαιολογία και την Αρχαία Ιστορία στο Πανεπιστήμιο της Φλωρεντίας, υπό την εποπτεία του Paolo Emilio Pecorella. Συμμετείχε σε διάφορα ερευνητικά προγράμματα και δράσεις στο πεδίο στη Συρία, όπου επόπτευσε την ανασκαφή του Νέο-Ασσυριακού ανακτόρου του Tell Barri/Kahat, καθώς και στο Ιράκ και την Ιταλία. Το 2007-2008 διεξήγαγε το Πρόγραμμα Έρευνας Επιφανείας της Κοιλάδας του Κούρη στην Κύπρο και από το 2009 διατηρεί με επιτυχία την επιστημονική διεύθυνση του Αρχαιολογικού Προγράμματος Ερήμης, το οποίο εστιάζει στην έρευνα πεδίου και άλλες ερευνητικές δράσεις στην Ερήμη Λαόνιν του Πόρακου της Μέσης Εποχής του Χαλκού, σε συνεργασία με το Τμήμα Αρχαιοτήτων Κύπρου, το Ιταλικό Yπουργείο Εξωτερικών και πολλούς άλλους διεθνείς ερευνητικούς εταίρους. Ο Luca έχει την επιστημονική συνεπιμέλεια της σειράς μονογραφιών Studi Ciprioti και είναι μέλος της επιστημονικής επιτροπής του Cahiers du Centre d' Études Chypriotes. Η έρευνά του καλύπτει ευρύ φάσμα ενδιαφερόντων, συμπεριλαμβανομένων της κοινωνικής οργάνωσης και της ιδεολογίας των κοινοτήτων της Εποχής του Χαλκού στην Κύπρο, της Προϊστορίας των νησιών της Μεσογείου και της σύγχρονης πρόσληψης της μεσογειακής προϊστορικής τέχνης και ιδεολογίας.

5 Μαΐου 2023
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr

